REGOLAMENT TAL-KUMMISSJONI (KE) Nru 1201/2009
tat-30 ta’ Novembru 2009
li jimplimenta r-Regolament (KE) Nru 763/2008 tal-Parlament Ewropew u tal-Kunsill dwar iċ-ċensimenti tal-popolazzjoni u tad-djar fir-rigward tal-ispeċifikazzjonijiet tekniċi tas-suġġetti u tal-kategorizzazzjonijiet tagħhom
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 763/2008 tal-Parlament Ewropew u tal-Kunsill tad-9 ta’ Lulju 2008 dwar iċ-ċensimenti tal-popolazzjoni u tad-djar (1), u b’mod partikolari l-Artikolu 5(4) tiegħu,
Billi:
(1)
Sabiex jiġi żgurat li dejta miċ-ċensimenti tal-popolazzjoni u tad-djar li saru fl-Istati Membri jkunu komparabbli, u biex jingħata lok għal studji kredibbli fil-Komunità kollha, is-suġġetti taċ-ċensimenti għandhom ikunu definiti u kategorizzati bl-istess mod fl-Istati Membri kollha kif stipulat mir-Regolament (KE) Nru 763/2008. Ir-Regolament (KE) Nru 763/2008 għaldaqstant jeħtieġ li l-Kummissjoni Ewropea tadotta speċifikazzjonijiet tekniċi għal dawn is-suġġetti u għall-kategorizzazzjonijiet tagħhom.
(2)
Il-miżuri stipulati f’dan ir-Regolament huma skont l-opinjoni tal-Kumitat Ewropew tas-Sistema tal-Istatistika,
ADOTTAT DAN IR-REGOLAMENT:
Artikolu 1
Dan ir-Regolament jistabbilixxi l-ispeċifikazzjonijiet tekniċi għas-suġġetti taċ-ċensiment u l-kategorizzazzjonijiet tagħhom meħtieġa biex jimplimentaw ir-Regolament (KE) Nru 763/2008. L-ispeċifikazzjonijiet tekniċi, li għandhom jiġu applikati mad-dejta li għandha tintbagħat lill-Kummissjoni Ewropea għas-sena ta' riferenza 2011, huma mniżżla fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 30 ta’ Novembru 2009.